részlet

© 2023 Dr. Benkovics Júlia
© 2023 Libri Könyvkiadó, Budapest
Borítógrafika és illusztrációk © Czikkely Panni
(©czikkcakk) – ZUG műhely
Borítót Czikkely Panni koncepciója és illusztrációja alapján Müller Péter véglegesítette

ISBN 978 963 604 216 5

Felelős kiadó Gyuricza Eszter
Felelős szerkesztő Bárdos Zsuzsa
A szöveget gondozta Kalocsai Judit
Műszaki szerkesztő Széplaki Gyöngyi

Elektronikus változat:
eKönyv Magyarország Kft.
www.ekonyv.hu
Készítette Ambrose Montanus

Tartalom

Előszó

Tapintsd meg!

A szüzesség legendája

Tekintsd meg!

Szőrteleníts, ha szeretnél!

A szőrtelenítés praktikus kérdései

Mosd meg!

Hidratáld, ha szükséges!

Tapintsd meg a melledet is!

Pisilj!

Kakilj!

Mi legyen a nyilvános vécékkel?

Hordj olyan bugyit, amilyet szeretnél!

A normál hüvelyfolyás

Az egészséges hüvelyi lakóközösség

A hüvelyben elveszett tárgyak

Mikor érdemes nőgyógyászhoz menni?

A nőgyógyászati találkozó célja

Te tudod, mi minden van a hasadban?

Mi az a rákszűrés?

Nincs panaszom, csak szexeltem

Egyéjszakás kaland utáni teendők

Méhszájsebem van

A kóros hüvelyfolyás leggyakoribb oka

A hüvelygomba

Hüvelygomba kezelése otthon

Tévhitek a hüvelygombáról

Így támogathatod a hüvelyflóra működését

A kismedencegyulladás

Fáj a szex

A Viszketés

Fáj a pisilés

A női ciklus

A nők kilenc élete

Menopauza

A balerinabetegség

Mi a menstruáció?

A menstruáció mágiája

Mit üzen a menstruáció színe?

Szex menses alatt

Vérzés a ciklus köztes napjain

Fáj a fejed, ha menstruálsz?

A menses előtti napok kínjai

Az én mensesem normális?

Túl erős a vérzésem?

Mi a teendő, ha hirtelen dőlni kezd a vér?

Normális, ha fáj a menstruációm?

A fájdalmas menses kivizsgálása

Az endometriózis

Tippek a menstruációs fájdalom enyhítésére

Szükség van egyáltalán menstruációra?

A wellnesshétvége

A kimaradó/ritka menses leggyakoribb oka

Babagyár OFF

A méhnyaknyák

A hormonális fogamzásgátlás elmélete

Megelőzhető a trombózis?

Az esemény utáni

Babagyár ON

A próbálkozás

Mikor szexeljünk?

Hogyan szexeljünk?

A világ leghíresebb randevúja, a megtermékenyülés

A terhességi tesztek

Terhes vagyok, most mi legyen?

A vetélésekről általában

A szülésről

Nem annyi tejed lesz, mint anyukádnak

Újszülöttek és kislányok

Mi az, hogy medencefenék?

Így mozdítsd meg a medencefeneked!

Ezek a játékok segíthetik az edzést

Napi puncitorna

Keresem a libidóm!

A libidócsökkenés biológiai okai

A fogamzásgátló és a libidó

Az orgazmusról

Előszó

Nőgyógyász vagyok, velem mindenki a nemi szervéről beszélget. Amikor a szaunában vagy egy baráti vacsorán végre olyan fesztelen a hangulat, hogy politika, gazdaság vagy időjárás helyett valami igazán izgalmasról, a punciról eshessen szó, sokszor elképedek. A női test működéséről való képzetek a mai napig hordozzák az elmúlt évszázadok súlyos tévedéseit: amikor a tudomány még lustaságból vagy szégyenlősségből nem foglalkozott a női biológiával, a társadalom kénytelen volt betölteni a tényeknek szánt helyet tabukkal és féligazságokkal. Szerencsére ma már sokkal többet tudunk a női test működéséről, de ez a tudás még nem szivárgott át a közbeszédbe. Hogy a hüvelyfolyás normális, hogy a menopauza egy zseniális húzás, vagy hogy az orgazmus minden nőben máshogy készül, nekünk, nőknek igazából nem meglepetés, mégsem egyértelmű mindenki számára. A tabuk és tévedések pedig sokunknak okoznak szenvedést. Olyan témákat gyűjtöttem össze ebben a kötetben, amelyek a női hétköznapok legfontosabb kérdései. Itt az ideje ugyanis, hogy ovis kortól nagymama korig minden nő ismerje és értse a teste valódi igényeit.

Tapintsd meg!

Képről tanítani a puncit nehéz és felesleges: a női nemi szervek külső megjelenése ahány nő, annyiféle. Ha egy képről próbálod megérteni az alkatrészeidet, a legvalószínűbb, hogy ezt fogod gondolni: Nekem ilyenem nincs is. Ez meg mi?! Csak nekem nőtt ilyen? Normális vagyok?

NORMÁLIS VAGY. A KÉPRŐL VALÓ SILABIZÁLÁS HELYETT JÖJJÖN INKÁBB A VALÓSÁG. TANULD MEG AZ ANATÓMIÁDAT A SAJÁT PUNCIDON!

Moss kezet!

Feküdj hanyatt kényelmesen.

Csukd be a szemed.

A két tenyeredet dörzsöld össze, hogy felmelegedjen.

Felmelegített tenyereidet helyezd a köldököd mellé, a hasad bőrére.

Egy belégzés, egy kilégzés. A hasad emelkedik és süllyed. Indulás!

Ahogy lefelé csúsztatod az ujjaidat, az első dolog, amivel találkozhatsz, a fanszőrzeted, ha van. A szőr alatt egy puha domb sejlik: ez a szeméremdombod, egy kis kupac zsírszövet. A szeméremdomb alatt kitapogathatsz egy íves csontot: ez a medencecsontod elülső része.

Ha megtaláltad ezt az ívet, tapints egy kicsit fölé a hasadon. Finoman nyomd be az alhasad: érzed az ismerős pisilési ingert? A bőr alatt, a hasüregedben ebben a régióban van a húgyhólyagod: a nyomás hatására a teltség függvényében erősebb vagy gyengébb is lehet ez a pisilési késztetés. A méhed a húgyhólyagod szomszédja, de többnyire nem tudod kitapintani, mert a babát nem hordó, egészséges méh akkora, mint egy nagyobb szilva.

Ha a szeméremdombról lefelé vezeted az ujjaidat, a domb szétválik: középen egy puha, ráncos, bőrrel fedett mozgékony szervet találsz: ez a csiklód külső része, a „makkja”, a puha bőr a csiklód fitymája. Többnyire ennyit ismerünk ebből a szervből, pedig amit kézzel meg tudsz fogni, az a jéghegy csúcsa. A csiklód többi része a tested belsejében folytatódik.

Ha tovább haladsz, a combjaid belső oldaláról közelítve meg fogod találni a nagyajkaidat. A nagyajkak mérete változó, de többnyire összefekszenek, zárják a szeméremrést. Terhesség ideje alatt sokan vesznek észre dudorodó, kék vénákat a régióban. Ha nem okoznak fájdalmat, ezek a vénák pont úgy jók, ahogy vannak: a szülést követően maguktól visszahúzódnak majd.

A nagyajkak után a selymesebb, belső kisajkak következnek. A kisajkak duzzadásra képes szöveteket is tartalmaznak, így szexuális izgalom hatására megnőnek.

A kisajkak között, a hüvely bejárata előtti részt előcsarnoknak, vestibulumnak is nevezik. Ide nyílik a húgyvezető, ezt szintén kitapinthatod: a csiklód alatt, de még a hüvely bejárata előtt egy puha dudor rejti a húgyvezető nyílását.

Érzed, hogy itt már milyen puha és nedves a felszín? Az előcsarnok hámja olyan, mint a hüvelyhám: nyálkahártya. Nyújtsd ki a mutatóujjadat, és járd körbe a hüvelyed bejáratát: előfordulhat, hogy puha dudorokat, nyúlványokat észlelsz: a hüvelybemenetet a legtöbb nőnél szabálytalan fodrok szegélyezik, ezek a korábbi szűzhártya maradványai, jelenlétük természetes.

A hüvelyedbe nyúlva lágy falakat érzel, mintha meleg párnák között mozogna az ujjad. A párnák felszínén redőket is lehet tapintani, ezek a redők hasonlítanak a szájpadlásod felső részére, csak puhábbak.

Ha hanyatt fekszel, a plafon felőli oldalon a hüvelyed szomszédja a húgyvezetőd és a csiklód belső része. Ha az ágy felőli, alsó oldalát tapintod, a hüvely hátsó szomszédja a végbél. A hüvely oldalait a medencefenék izmai fogják közre. A hüvely legfelső végében egy orrkeménységű, sima felszínű valamit tapintasz, ez a méhszájad.

Gratulálok! Most már a legtöbb nőnél többet tudsz a punci anatómiájáról, és ez még csak a kezdet!

A szüzesség legendája

Emlékszel a fodrokra a hüvely bejáratánál? Mindenki máshol, más méretűt talál: ezek a szűzhártya maradványai.

A szűzhártya latin nevét (hymen) a házasság görög istenéről, Hümenaioszról kapta, mivel a szűzhártya egy ritka megjelenési formáját egyes kultúrákban (például Európában a középkorban) a szexuális „érintetlenség” bizonyítékának tartották. Az első éjszaka elhálásának bizonyítékaként véres lepedőt lobogtattak, ami a szűzhártya átszakadását hivatott igazolni.

PEDIG NEM MINDENKI VÉRZIK AZ ELSŐ HÜVELYI BEHATOLÁSSAL JÁRÓ EGYÜTTLÉT ALKALMÁVAL.

A szűzhártya nem egy lemez, ami lezárja a hüvelyt, hanem egy változatos alakú nyálkahártyafodor a hüvely bejárata körül. Azért jön létre, mert a hüvely és a vizeletelvezető rendszer egy ideig közös ősből fejlődnek, majd a hüvelyt egy vékony hártya választja el a „sinus urogenitalisnak” nevezett üregtől. A hártya a fejlődés befejeződésével az esetek nagy részében már méhen belül elkezd felszívódni. A maradványa lehet félhold alakú, lukas, mint egy szita, gyűrű alakú, és nagyon ritkán konkrét hártya is. A valódi hártyatípus igen ritka, de akinek ilyen jutott, az sem az első szexuális együttlét alkalmával „szakítja át” ezt a réteget. Ha így történne, akkor az együttlét előtti években nem tudna kiürülni a menstruációs vér a hüvelyéből. Ha pubertás környékén nem jön az első menstruáció, előfordul, hogy valódi hártya, „hymen imperforata” okozza a menstruációs vér csapdába esését. A bent rekedt vérzés feszíthet, nyomja a környező szerveket, vizelési zavarokat, fájdalmat okozhat. Ilyenkor műtétre van szükség.

A szűzhártya egy masszívabb részlete ritkán megmarad, és ez fájdalmat vagy vérzést okozhat együttlétkor. Ha a szex tartósan fájdalmas, vagy a tampon felhelyezése nehezített, érdemes vizsgálatot kérni.

Szakkör

A szűzhártya funkciója nem egyértelmű. A legvalószínűbb, hogy egy plusz védelmi vonalat alkot azokban a pubertás előtti években, amikor az ösztrogénszint még alacsony, a hüvely savas közege még nem alakult ki, és a hüvely még érzékenyebb a fertőzésekre. Ahogy két lábra állunk, a hüvely távolabb kerül a talaj kórokozóitól, ráadásul a székletünket is megtanuljuk szabályozni, így a szűzhártya ezen feltételezett szerepe is okafogyottá válik, ezért egyre inkább visszafejlődik.

A szűzhártya hámján, mint a hüvely hámsejtjein, ösztrogénreceptorok találhatóak. Ez is lehet a magyarázata annak, hogy pubertás előtt a hymen szűk, rugalmatlan. A petefészek ösztrogéntermelésével párhuzamosan lazább, rugalmasabb lesz. Vagyis a tízéves és a tizenhét éves szűzhártya pusztán élettani okokból is különbözik egymástól.

És akkor most kapaszkodjatok meg: a világ egyes tájain a mai napig végeznek „szüzességi vizsgálatot”, amikor a fiatal nőt a családja azért viszi vizsgálatra, hogy megtudják, szűz-e még. Engem is többször kerestek már meg ilyen kéréssel. A felvetés etikai és feminista árnyalatai is bőven indokolják a vizsgálat eltörlését a föld színéről, de pusztán az orvosi oldal is elég volna hozzá: egy szűzhártya látványából nem lehet állást foglalni arról, hogy az adott hüvelyben járt-e már pénisz vagy bármi egyéb. A szüzességi vizsgálat nemcsak etikátlan, hanem értelmetlen is. A szüzesség megállapításának szakmai standardja nők esetében azonos a férfiaknál jól bevált módszerrel: rá kell kérdezni, és be kell érni a válasszal.

Tekintsd meg!

Aki visszatért az anatómiai vezetett túráról, már nyúlhat is a tükörért. Nézzük, hogyan festenek az imént megtapintott szereplők. A puncink ábrázatának ismerete nemcsak azért előnyös, mert így közelebbi barátságot köthetünk, hanem azért is, mert ha tudjuk, hogyan szokott kinézni, könnyebben találjuk meg, ha valami megváltozott, ha valamivel foglalkozni kell.

Amikor rezidensként kezdtem dolgozni, egy idősebb férfi kollégám már az első munkanapomon összefoglalta a tudnivalókat:

– NA: VAN A HAMBURGERPUNCI ÉS A KÁRTYALEOLVASÓ PUNCI.

– ???

Ma már értem, hogy mire gondolt, és szerintem ti is értitek. A sarkítás azonban túlzás. Rengeteg variáció létezik.

Amit a tükörben kívül látunk, az a külső nemi szerv, vagyis a vulva. Ennek részei a nagyajkak, a csikló külső része és a kisajkak.

Senki ne számítson arra, amit a tankönyvekben vagy felnőttfilmekben látott. Ahány nő, annyiféle a punci is.

Az embrionális fejlődés során jellegzetes mozzanat, hogy egyes szervek két alegységből forrnak össze, és ez a két alegység szinte soha nem egyforma. A füleink, a szemeink, a nagylábujjaink mind különböznek az ellenoldalitól, és bárki más azonos testrészeitől is. Érdekes, hogy míg a füleinket nem hasonlítgatjuk, a nemi szervünk esetében az aszimmetriát gyakran nehezen fogadjuk el, pedig természetes. A nagyajkak és a kisajkak mérete változatos, az egyik oldal mindig kisebb, mint a másik oldal. Ez a kisajkak esetében különösen látványos lehet.

A kisajak elnevezés helyett használhatjuk a „belső ajak” kifejezést is, ezzel is elkerülve azt a félreértést, hogy a belső ajkak kisebbek a külső ajkaknál. A nők többségének a kisajkai túlnyúlnak a nagyajkakon (a hamburger) és SOHA nem egészen szimmetrikusak. Van, akinek fodrosak, van, akinek egyszerűek. A bőr többnyire ráncos, nem sima.

A fentiek ellenére létezik egy különös orvosi diagnózis: a „kisajak-túlburjánzás”. A hátterében nincs kóros elváltozás, és a diagnosztikus kritériumok tekintetében is nagy a bizonytalanság. „Kórosra nőtt kisajak.”

„Kórosra nőtt fül.”

„Kórosra nőtt nagylábujj.”

Ízlelgessük.

A diagnózist az igény hívta életre: sok nő jelentkezik az orvosánál, hogy nem elégedett nemi szerve méreteivel, és ennek oka legtöbbször az aszimmetrikus, a nagyajkakon túlnyúló „kisajak”. (Egy, egyelőre nem széles körben használt mérési módszer szerint a kisajak 6 cm felett számít „túlnövekedettnek”.)

A kisajak minden létező mérete normális, az aszimmetria természetes (és mellesleg a herékre is ugyanúgy jellemző). Ez nem betegség. Ha valaki bizonytalan a nemi szerve kinézetét illetően, szerencsére ma már nem csak az uszodaöltözőben tud információt gyűjteni a világ sokszínűségéről. Az interneten az elmúlt években több olyan galéria jött létre, amely valódi nők valódi nemi szerveit ábrázolja. Ilyen például a The Vulva Gallery. A képeket lapozgatva nagyon hamar világossá válik bárki számára, hogy a vulvák végtelen variációi mind úgy szépek, ahogy vannak.

A plasztikai műtétre vállalkozó nők saját bevallásuk szerint főként esztétikai szempontból szeretnének változást. Egyes nők viszont arról is beszámolnak, hogy átlagosnál nagyobbra nőtt kisajkuk zavarja őket a sportban, lovaglásban, gyakran kidörzsölődik, szexuális együttlét alkalmával zavaró. Ilyenkor az első teendő a kisajkak extra ápolása: mivel ez az érzékeny hám könnyen kiszárad, irritálódik, a hidratálást érdemes beépíteni a napi rutinba.

Szakkör

•Szeméremdomb: több-kevesebb zsírpárna a bőr alatt, valószínűleg védelmi funkciója van.

•Csikló: a női szexuális élvezet központi szerve. A felszínen látható és tapintható rész a csikló makkja és a fitymája. A csikló a szövetek között a mélyben folytatódik, itt rejtőzik a teste, a szárai és a bulbusai. A vérellátása bőséges, és mivel duzzadékony szöveteket tartalmaz, nemi izgalom hatására erekcióhoz hasonlóan megnő.

•Nagyajkak: a szeméremdombtól a gátig két, változatos méretű, zsírszövettel kitöltött bőrredő. A felszínükön strapabíró és vízálló, elszarusodó hám található. A nagyajkak bőre bőven tartalmaz szőrtüszőt, illat- és verejtékmirigyeket.

•Kisajkak: a nagyajkak belső szomszédságában találhatók, változatos méretben és formában. Zsírszövetet már nem tartalmaznak, nemi izgalom hatására duzzadásra képesek. A kisajkak hámja kevesebb keratint tartalmaz, ezért puhább, érzékenyebb, mint a nagyajkak bőre. Itt már nincsenek szőrtüszők.

•Vestibulum, a hüvelytornác: a kisajkak által közrefogott tér, ide nyílik a külső húgyvezető és két mirigy kivezető csöve. A mirigyek a női prosztatának nevezett Skene-mirigyek és a Bartholin-mirigynek nevezett nedvesítő mirigyek.

A fentiek együtt alkotják a külső nemi szervet, melyet egyszerűen vulvának hívunk, de mindenki hívhatja úgy, ahogy szeretné. Punci, nunci, picus, punani, nuni, nuncus, cicus, suna, senci, mindzsó, szőrke, falat, csajszibarack.

A lényeg, hogy tudjuk, miről beszélünk.

Aki tényleg úgy érzi, hogy a kisajka úgy szép, ahogy van, megfelelően hidratálja, selyembugyiban hordja, és ennek ellenére is kényelmetlen, kidörzsölődik, fáj, zavar, annak természetesen van lehetősége a kisajkak plasztikai műtétjét választani.

A kisajakplasztika két fő típusa a szikével és a lézeres eszközzel történő műtétek.

Szakkör

A hüvely rugalmas falú cső, ami a hüvelytornáctól a méhszájig vezet. Hosszúsága 5-15 cm is lehet, a testben hátrafelé dőlve, 45 fokban helyezkedik el. A hüvely belső rétege a nyálkahártya, amely a felszínére nedves, nyákos váladékot választ ki. A nedves réteg immunvédelmet nyújt: a kórokozók számára nehézséget jelent a nyákos rétegen való átkelés, és az ezen való megtapadás. A nyálkahártya sejtjei nem tartalmaznak keratint, ezért érzékenyek a kémiai és a fizikai irritációra. A nyálkahártya alaprétege redőket képez a hüvely felszínén: ezek azok a hullámok, amiket vizsgálatkor észlelhetünk. Szövettanilag ezt úgy kell elképzelni, mintha a hüvely eggyel nagyobb gumis lepedőt kapott volna. Ez nem tévedés, hanem a rugalmasság záloga: a redők segítenek ugyanis abban, hogy a hüvely szülés alatt tágulhasson. Szülés után és az életkor előrehaladtával ezek a redők elsimulnak. A hüvely második szöveti rétege egy vékony izomlemez: ezt a réteget nem tudjuk akaratlagosan mozgatni, ez okozta azt a félreértést, miszerint a punci izmai nem mozgathatók. Ez az izom, vagyis a hüvely saját belső izma nem, de az összes többi vulva és hüvely körüli izom akaratlagosan mozdítható, mozdítva ezzel a punci részeit is. A belső, saját izomréteg sem fölösleges: finom mozgással segít kifelé terelni a menstruációs váladékot. Egyes nőknél az izom feszülése fájdalmas lehet menses alatt. Ilyenkor egy vibrátorral való masszázs segíthet. A vékony izomrétegen kívül a hüvely tartását a medencefenék izmai és kötőszövetes részletei biztosítják.

Forgalmazza:
eKönyv Magyarország Kft.
www.ekonyv.hu

Felhasznált betűtípus
Montserrat – SIL Open Font License